De næste fire uger vil tre pop-up udstillinger fortælle aalborgenserne om Aalborgs tidlige historie.

De næste fire uger vil fire enorme kuber, placeret tre forskellige steder i Aalborg, præge bybilledet i den nordjyske hovedstad. Formålet er at lære aalborgenserne om byens tidlige historie gennem pop-up udstillinger, hvor der bliver fortalt om arkæologiske fund fra vikingtiden og præsenteret kunstværker, som fortolker byens historie på en anderledes måde. Det er Nordjyllands Historiske Museum, der står bag udstillingerne. Muséet føler, at det er vigtigt, at aalborgenserne lærer mere om deres bys fødsel og tidlige leveår. - Jeg vil gerne med kunsten bygge en bro til de historiske fund og derigennem levendegøre de mennesker, som har brugt genstandene i deres hverdag og haft dem i hænderne dengang i vikingetiden. For historie om, hvor vi kommer fra, er en stor del af, hvem vi er i dag, siger den aalborgensiske kunstner Vivi Linnemann, der står bag kubernes kunstværker. Ægte vikingestemning De tre kuber er placeret i Algade og Bredegaard, hvor Aalborg opstod for mere end 1200 år siden. Her kan interesserede aalborgensere tage en gåtur gennem historien, hvor det rent faktisk fandt sted. Som en del af museets formidling er der lørdag eftermiddag mulighed for at opleve vikingestemning ved pladsen øst for Budolfi Kirke, hvor den ene af de tre kuber er placeret. Her kan man blandt andet se en viking, der slår mønter. De tre kuber med byens vikingehistorie set gennem historiske fund og ny, moderne kunst kan opleves fra lørdag 17. august til og med søndag 15. september.